આપણે જ આપણને જો ‘ફેલ’ કહીએ તો કોઈ આપણને ‘પાસ’ કહે એવું ક્યાંથી બનવાનું? આપણી છાપ ઊભી કરવામાં આપણો ફાળો પણ નાનોસૂનો હોતો નથી. માણસની સૌથી મોટી ખામી કંઈ હોય તો એ છે કે એ પોતાની જાતને અંડરએસ્ટિમેટ કરે છે. પોતાની ક્ષમતાને ઓછી આંકી લે છે. પોતાનાથી આગળ હોય એની સાથે સરખામણી કરતો રહે છે. યાર, એનું કેટલું બધું નામ છે, એ તો સેલિબ્રિટી બની ગયો છે, એની પોસ્ટને કેટલી બધી લાઇક મળે છે, એનું ફેન ફોલોવિંગ ગજબનું છે. આપણે તો એના જેટલું કરી જ ન શકીએ. આપણે એ ભૂલી જઈએ છીએ કે આપણે એના જેટલું નથી કરવાનું, આપણે આપણાં જેટલું કરવાનું છે. કોઈની સાથે સરખામણી કરતા પહેલાં એ વિચારો કે એ એની સરખામણી તમારી સાથે કરે છે? જો એ નથી કરતો તો તમે શા માટે તમારી સરખામણી એની સાથે કરો છો?